עופר ינאי

עופר ינאי (נולד ב-2 בפברואר 1975) הוא יו"ר, מייסד ובעל השליטה של נופר אנרגיה, חברה ציבורית העוסקת בייזום, השקעה, הקמה והפעלה של מתקנים לייצור חשמל ממקורות אנרגיה מתחדשת, בעיקר על גגות ומאגרי מים. החל משנת 2023 ינאי נמנה עם בעלי מועדון הכדורסל הפועל תל אביב, ובעל השליטה בקבוצת הבוגרים.

==ביוגרפיה==
ינאי נולד וגדל ביבנה למשפחה דתית־לאומית, השני מבין שמונה ילדים.
אביו, מוטי, עלה עם הוריו מתוניס למעברה ביבנאל, אמו, טוני, עלתה מטריפולי שבלוב לחצור הגלילית, הוריו התחתנו והתיישבו ביבנה.

ינאי למד בתיכון בישיבת בני עקיבא נחלים, למד מספר חודשים בישיבת מרכז הרב והמשיך בישיבת ההסדר הר עציון אותה סיים ושירת בצה"ל בחיל השריון.

ינאי בוגר תואר ראשון משולב של פיזיקה, מתמטיקה ומדעי המחשב מהאוניברסיטה העברית בירושלים במסגרת תוכנית אמירים למצטיינים במדעי הטבע ותואר שני מאוניברסיטת בן-גוריון בנגב בתוכנית למצטיינים HMBA במנהל עסקים.

=== קריירה ===
בראשית דרכו עבד כמתכנת בחברת NDS שעסקה בקריפטוגרפיה לטלוויזיה, אחר-כך הקים חברה בשם גו4איט שעסקה בהזמנת אוכל דרך האינטרנט ונסגרה. ב-2010 עבד במשך שנה בשתי חברות היוזמות פרויקטים של פאנלים סולאריים - סופרגז וגדות, בה היה מנהל פיתוח עסקי לשוק האיטלקי.

====נופר אנרגיה====
ב-2011 ייסד את נופר אנרגיה. הפרויקט הראשון שיזם היה התקנת מערכות סולאריות במשקים פרטיים של מושבים. הפרויקט כשל מטעמים ביורוקרטיים וינאי הפסיד מאות אלפי שקלים שהשקיע מכיסו. הוא ניסה שנית ליישם את אותו רעיון והפעם בקיבוצים שהם מחלקי חשמל, תחום שהיה בראשיתו. ינאי נכנס לשותפות עם קיבוצים להנחת לוחות סולאריים על גגותיהם; הבעלות התחלקה 75% לקיבוצים ו-25% לנופר. בפרויקטים השונים נופר היא היזם, המפתח, הקבלן שבונה והחברה שמתפעלת. במהלך השנים נופר נכנסה ל-131 פרויקטים בקיבוצים ובהם כאלף גגות שמייצרים חשמל לקיבוצים ואת השאר מוכרים. ב-2014 הכנסות נופר הגיעו ל-30 מיליון ש"ח.
ברבעון הראשון של שנת 2021 הכנסותיה הגיעו ל-78 מיליון שקל.

=== ספורט ===
אחרי שלוש שנים שבהן תמך בקבוצת הכדורסל הפועל גליל עליון כספונסר, בקיץ 2023 ינאי נכנס לעולם הספורט באופן רשמי עם רכישת 51% ממניות מועדון הכדורסל הפועל תל אביב. המהלך הגיע לאחר שנתיים שבהן לקח חלק מאחורי הקלעים עם מהלכים משמעותיים שהחזירו את הקבוצה לקדמת הבמה בכדורסל הישראלי, עם החתמתם של השחקנים תומר גינת וצ'ינאנו אונואקו והגעה למעמדי גמר בשנתיים הללו. את כניסתו לקבוצה אישרה עמותת האוהדים הפועל אוסישקין ת"א, שהצביעה ברוב של 87% לכניסתו למועדון, לצד איש העסקים אבי זיידנברג שרכש 30% ממניות הקבוצה.

ינאי הוא תורם בולט של אתר האינטרנט "מידה", וכן מרכז סיוע לחיילים במהלך מלחמת חרבות ברזל <ref></ref>, זאת באמצעות קרן ינאי.

=== הוקרה ===
בשנת 2021 נבחר לאחד ממאה המשפיעים של העיתון כלכליסט.

בשנת 2023 נבחר לאחד מ-50 היהודים המשפיעים בעולם על ידי הג׳רוזלם פוסט.<ref></ref>

== חיים אישיים ==
ינאי זכה ב–70 אלף שקל בשעשועון הטלוויזיוני 1 נגד 100, בעודו סטודנט למנהל עסקים באוניברסיטת בן-גוריון.

ב-2006 השתתף בסרטה התיעודי של חלי רוזנברג "המודרניים", על חייו כרווק דתי-לאומי בשכונת קטמון בירושלים.

לינאי בת בהורות משותפת עם העיתונאית טלי לאור (אביגדורוב), אותה הוא מגדל לבדו מאז מותה של לאור, לאחר מאבק במחלת הסרטן, ב-2018. מתגורר ברעננה.

== ספריו ==
* "נסיכה עם לב זהב", הוצאת "סגול", 2015. מבוסס על סיפור שסיפר לבתו.
* "חדש תחת השמש: כך תהפוך ישראל למעצמת אנרגיה עולמית", הוצאת סלע מאיר, ינואר 2023

==קישורים חיצוניים==

* 

== הערות שוליים ==

קטגוריה:אנשי עסקים ישראלים
קטגוריה:מנהלים ישראלים
קטגוריה:יזמים ישראלים
קטגוריה:בעלי קבוצות כדורסל בישראל
קטגוריה:בוגרי ישיבת נחלים
קטגוריה:בוגרי האוניברסיטה העברית בירושלים
קטגוריה:בוגרי ישיבת הר עציון
קטגוריה:ישראלים שנולדו ב-1975